- Ɓanngingol
- <
- 7
- >

7
Haala yimɓe 144 000 waɗaaɓe maande Laamɗo
1 Caggal ɗum, njii-mi malaa'ika'en nayon ana ndarii e paale nay ɗee. Ɓe cakkii kenuuli aduna nay ɗii, pati mbifa wanaa e leydi wanaa e geeci wanaa fay e lekki. 2 Njii-mi kasen malaa'ika goɗɗo iwruɗo funnaange ana jogii gaɗirgal maande Laamɗo guurɗo oo ngal. O eewnii daande toownde faade e malaa'ika'en nayon hokkaaɓe baawɗe torrude leydi e geeci. 3 O wii ɓe:
—Pati mbonnee leydi ndii e geeci oo e leɗɗe ɗee tafon, faa nde keɓu-ɗen waɗude maandeeji e tiiɗe maccuɓe Laamɗo meeɗen ɓee.
4 Non nan-mi adadu waɗaaɓe maande e dow tiiɗe mum'en ɓee: eɓe mbaara e ujunaaji teemedere e ujunaaji capanɗe nayon e ujunaaji nayon (144 000) iwɓe e cuuɗi Israa'iilankooɓe ɓee ɗii fuu:
5 iwɓe e Yahuuda yo ujunaaji sappo e ɗiɗon (12 000),
iwɓe e Ruuben, ujunaaji sappo e ɗiɗon (12 000),
iwɓe e Gada, ujunaaji sappo e ɗiɗon (12 000),
6 iwɓe e Asiira, ujunaaji sappo e ɗiɗon (12 000),
iwɓe e Naftali, ujunaaji sappo e ɗiɗon (12 000),
iwɓe e Manaasa, ujunaaji sappo e ɗiɗon (12 000),
7 iwɓe e Simeyon, ujunaaji sappo e ɗiɗon (12 000),
iwɓe e Lewi, ujunaaji sappo e ɗiɗon (12 000),
iwɓe e Isakar, ujunaaji sappo e ɗiɗon (12 000),
8 iwɓe e Jebulon, ujunaaji sappo e ɗiɗon (12 000),
iwɓe e Yuusufu, ujunaaji sappo e ɗiɗon (12 000),
iwɓe e Beɲamin duu, ujunaaji sappo e ɗiɗon (12 000),
cuuɗi baaba ɗii fuu ngaɗanaama maande.
No yimɓe leɲi fuu njettirta Laamɗo
9 Caggal ɗum, ƴeew-mi, njii-mi jamaa keewɗo mo limataako iwɗo e yimɓe leɲol fuu e suudu baaba fuu e jaaleɲol fuu e ɗemngal fuu ana darii yeeso bimmbeere laamu ndee e Njawdiri ndii. Eɓe ɓoornii saayaaji daneeji, caɓe tamarooje ana e juuɗe maɓɓe. 10 Eɓe ilina, eɓe mbiya:
—Kisindam ɗam to Laamɗo men jooɗiiɗo dow bimmbeere laamu ndee iwrata, kaɲum e Njawdiri ndii.
11 Malaa'ika'en ɓee fuu pilii bimmbeere ndee, mawɓe ɓee e kuɗɗe nay guurɗe ɗee fuu kippii e leydi ana cujidana Laamɗo, 12 ana mbiya:
«Aamiina!
Jettooje e darja e hakkilantaaku e jaarooje
e teddungal e baawɗe e semmbe,
fuu ngoodanii Laamɗo meeɗen faa abada!»
13 Non gooto e mawɓe ɓee lamndii kam:
—Hoɓe ngoni ɓee yimɓe ɓoorniiɓe saayaaji daneeji? Hoto ɓe iwi?
14 Mbii-moo-mi:
—Moobbo, aan woni annduɗo.
O jaɓɓitii o wii kam:
—Kamɓe ngoni iwɓe e torra mawɗo tawi eɓe ndeenii. Ɓe loonnii saayaaji maɓɓe, ɓe ndawninirii ɗum'en ƴiiƴam Njawdiri ndii.* Maanaa ɓe ndawninirii saayaaji maɓɓe ƴiiƴam, ɗum woni luutti maɓɓe fuu njaafaama. 15 Ɗum saabii so ɓe keddoto yeeso bimmbeere laamu Laamɗo ndee, ɓe ndewa mo jemma e ɲalooma ley suudu makko seniindu nduu, kasen duu, jooɗiiɗo e bimmbeere laamu ndee oo huuran e maɓɓe hukkum mum. 16 Ɓe njolbataa, ɓe ɗomɗataa, naange tappataa ɓe, fay nguleefi ngooti yottataako ɓe. 17 Sabi Njawdiri ngonndi e hakkunde bimmbeere laamu ndii duran ɓe, juurna ɓe e cewle ndiyam ndokkoojam nguurndam. Laamɗo soccan gonɗi gite maɓɓe fuu.

- Ɓanngingol
- <
- 7
- >

*7:14 Maanaa ɓe ndawninirii saayaaji maɓɓe ƴiiƴam, ɗum woni luutti maɓɓe fuu njaafaama.

© 2005 WBT