- Ɓanngingol
- <
- 5
- >

5
Haala dewtere Laamɗo e kaanɗo udditinde nde
1 Caggal ɗum, njii-mi e junngo ɲaamo jooɗiiɗo dow bimmbeere laamu ndee oo dewtere nde dow mum e ley mum winndaa, uddiraande peɗooɗe jeɗɗi maanduɗe. 2 Non njii-mi malaa'ika jom semmbe ana ooynoo e daande toownde, ana wiya:
—Homo haandi e fettude peɗooɗe ɗee uddita dewtere ndee?
3 Fay gooto walaa dow kammu walaa dow leydi walaa ley leydi kaanɗo udditidde dewtere ndee naa ƴeewde ley mayre. 4 Ngullu-mi gullaali cattuɗi, sabi heɓaaka kaanɗo udditidde dewtere ndee naa ƴeewde ko woni e mayre. 5 Non gooto e mawɓe ɓee wii kam:
—Pati woy! Rawaandu ladde haliindu jeyaandu e suudu baaba Yahuuda nduu, iwndu e Daawuuda nduu, jaalike. Endu waawi fettude peɗooɗe jeɗɗi ɗee, ndu uddita dewtere ndee.
6 Nden njii-mi Njawdiri ana darii hakkunde bimmbeere ndee, kuɗɗe nay guurɗe ɗee e mawɓe ɓee ana pilii ndi. Endi nanndi e kirsanoondi. Endi jogii luwe jeɗɗi e gite jeɗɗi, ɗum woni ruuhuuji Laamɗo jeɗɗi neleteeɗi e aduna oo fuu ɗii. 7 Ndi yehi nanngoyde dewtere ndee e ɲaamo jooɗiiɗo dow bimmbeere ndee oo. 8 Ko ndi nanngi dewtere ndee koo, kuɗɗe nay guurɗe ɗee e mawɓe noogayon e nayon ɓee cujidi yeeso mayri. Gooto e maɓɓe fuu ana jogii hoddu e urdude kaŋŋeere heewnde uurdi, ɗum woni duwaawuuji seniiɓe ɓee. 9 Hedde eɓe njima jimol kesol eɓe mbiya e maggol:
«Aan haani ɓamde dewtere ndee
pettaa peɗooɗe mayre,
sabi a hirsanooma,
a soottitanike Laamɗo yimɓe
e suudu baaba fuu e ɗemngal fuu e jaaleɲol fuu e leɲol fuu,
ƴiiƴam maa coottitori-ɗaa ɓe,
yalla eɓe tawdee e Laamɗo.
10 A waɗii ɓe kaanankooɓe e yottinooɓe sadaka Laamɗo meeɗen oo,
ɓe laamoo aduna oo.»
11 E ley holleede am, nan-mi daaɗe malaa'ika'en heewɓe, ujunaaji ujunaaji. Eɓe pilii bimmbeere ndee e kuɗɗe guurɗe ɗee e mawɓe ɓee, 12 eɓe njima eɓe toowna daaɗe maɓɓe:
«Njawdiri kirsanoondi ndii
ana haandi e heɓude baawɗe e jawdi
e hakkilantaaku e semmbe
e teddungal e darja e jettooje!»
13 Non nan-mi huunde fuu ko tagaa ko woni dow kammu e ko woni dow leydi e ko woni ley leydi e ko woni dow geeci e ko woni e mum'en fuu, ana wiya:
«Jettooje e teddungal e darja e baawɗe
ngoodanii jooɗiiɗo dow bimmbeere ndee oo
e Njawdiri ndii faa abada!»
14 Kuɗɗe nay guurɗe ɗee njaabii:
—Aamiina!
Mawɓe ɓee duu, kippii e leydi cujidani ɓe.

- Ɓanngingol
- <
- 5
- >

© 2005 WBT